এক পক্ষ এ জন্য আহুল তুলছেন ঠিকাদার মেহবুব রহমানকে। অন্য পক্ষ দায়ী করছেন অসমের শিল্প-বাণিজ্য দফতরের মন্ত্রী সিদ্দেক আহমেদকে। সেতু-কাণ্ড নিয়ে কংগ্রেস ও বিজেপির মধ্যে শুরু হয়েছে বাক্‌যুদ্ধ। রাতাবাড়ি বিধানসভার গম্ভীরাঘাট-কানাইছড়া পূর্ত সড়কের উপর ফানাইছড়ায়  তৈরি হচ্ছিল ওই সেতুটি। সেটিরই ৩২ মিটার অংশ ভেঙে পড়েছে। ওই সেতু তৈরি করছে সিদ্দেকের ভাই মেহবুব আহমেদের ঠিকাদার সংস্থা। স্থানীয় বিধায়ক কংগ্রেস ছেড়ে সদ্য বিজেপিতে যোগ দেওয়া কৃপানাথ মালা। রাজনৈতিক শিবিরের বক্তব্য, বিজেপি এ নিয়ে এক ঢিলে কংগ্রেস সরকারের ব্যর্থতা ও বিভিন্ন প্রকল্পে দুর্নীতির অভিযোগে সরব হতে পারত। কিন্তু বাস্তবে তা হচ্ছে না। কারণ কৃপানাথবাবু সম্প্রতি বিজেপির নৌকায় উঠেছেন। তাই গেরুয়া দল এ বিষয়ে কিছুটা রক্ষণাত্মক। জেলা বিজেপি সভাপতি বিশ্বরূপ ভট্টাচার্য আজই তৃণমূল কংগ্রেস থেকে গেরুয়া শিবিরে সামিল ইকবাল হুসেনকে নিয়ে ওই সেতু পরিদর্শন করেছেন। কৃপানাথবাবুকে কিছুটা আড়াল করেই বিশ্বরূপবাবু বলেন, ‘‘বিধায়ক কোনও প্রকল্প অনুমোদন করিয়ে থাকেন। কাজ করে সংশ্লিষ্ট বিভাগই। কংগ্রেস সরকারের বিভাগগুলি যে ব্যাপক দুর্নীতি করছে তা সেতু ভেঙে পড়ার ঘটনাতেই স্পষ্ট।’’ তাঁর অভিযোগ, সেতু তৈরির বরাত পেয়ে দায়সারা ভাবে কাজ করেছেন মন্ত্রীর ভাই। এলাকাবাসীর কথায় কান দেননি। এ নিয়ে কংগ্রেসের বক্তব্য, রাতাবাড়ির বিধায়ক কৃপানাথবাবু বিভিন্ন ঠিকাদারের কাছ থেকে মোটা টাকা ঘুষ নেন। ঠিকাদাররা তাঁকে অনেক টাকা দিতে বাধ্য থাকেন। সে জন্যি বিভিন্ন প্রকল্পে কাজের গুণগত মান নিয়ে আপোস করতে হচ্ছে। কংগ্রেসের বক্তব্য, কৃপানাথবাবু এ বার দলে থাকলেও ভোটের টিকিট পেতেন না। তা আন্দাজ করতে পেরেই তিনি বিজেপিতে যোগ দিয়েছেন। কংগ্রেস জানিয়েছে, কৃপানাথবাবুর দুর্নীতির খতিয়ান তাঁরা দফায় দফায় প্রকাশ করবে। প্রশাসনিক সূত্রে খবর, ২০১২ সালে ওই সেতু নির্মাণের জন্য ১ কোটি টাকা বরাদ্দ করা হয়েছিল। প্রত্যন্ত লাকায় নির্মীয়মান সেতুটির দিকে কারও নজর ছিল না বলে গ্রামবাসীর অভিযোগ। ভাল সিমেন্ট-বালি-পাথর ব্যবহার করা হচ্ছে না বলে বারবারই পূর্ত বিভাগের কাছে নালিশ জানিয়েছিলেন স্থানীয় বাসিন্দারা। কিন্তু মন্ত্রীর ভাইয়ের ঠিকাদার সংস্থার বিরুদ্ধে ব্যবস্থা নেওয়া হয়নি বলে অভিযোগ।